Ինչպե՞ս է ստացվում այդպես։ Ուրեմն, արթնացանք մի գեղեցիկ օր ու ինքներս մեզ մոտ հայտնաբերեցինք ազգային ինքնագիտակցության վերելք։ Թակում ենք հարևանի դուռն ու հարցնում՝ արդյո՞ք իր մոտ էլ է նկատվում ազգային ինքնագիտակցության վերելք։ Պարզվում է՝ նրա ինքնագիտակցությունն ու ազգությունն այլ են, հետևաբար, կխնդրենք՝ հեռանաս, կվռնդենք կամ կոչնչացնենք։ Դա այդպես է աշխատում։ Հանկարծ պարզվում է, որ ես չունեմ այստեղ ապրելու բարոյական կամ պատմական իրավունք, ու ինչ-որ մեկը որոշում է, որտեղ ու ինչպես ես պետք է ապրեմ։ Պարզվում է, որ ես ճիշտ վայրում չեմ ծնվել ու նաև պարզվում է, որ կա մի վայր, ուր ինձ կարող են վտարել ու որն ինձ իբր ավելի հարազատ է։